























I PRIEDAS

PREPARATO CHARAKTERISTIKŲ SANTRAUKA



1.	VAISTINIO PREPARATO PAVADINIMAS

Xylometazoline STADA 1 mg/ml nosies purškalas (tirpalas)


2.	KOKYBINĖ IR KIEKYBINĖ SUDĖTIS

1 ml tirpalo yra 1 mg ksilometazolino hidrochlorido. Viename spūsnyje (140 μl) yra 0,140 mg ksilometazolino hidrochlorido.

Visos pagalbinės medžiagos išvardytos 6.1 skyriuje.


3.	FARMACINĖ FORMA

Nosies purškalas (tirpalas) (nosies purškalas).
Skaidrus, bespalvis, sterilus tirpalas.


4.	KLINIKINĖ INFORMACIJA

4.1 Terapinės indikacijos

· Simptominis nosies gleivinės paburkimo mažinimas sergant rinitu ar sinusitu.

Xylometazoline STADA 1 mg/ml nosies purškalas (tirpalas) skirtas vartoti suaugusiesiems ir vyresniems kaip 12 metų paaugliams.

4.2	Dozavimas ir vartojimo metodas

Dozavimas
Dozavimas priklauso nuo individualaus paciento jautrumo ir klinikinio poveikio.

Suaugusiesiems ir vyresniems kaip 12 metų paaugliams
Suaugusiesiems ir vyresniems kaip 12 metų paaugliams Xylometazoline STADA 1 mg/ml nosies purškalo (tirpalo) dozė purškiama po 1 įpurškimą į kiekvieną nosies landą ne daugiau kaip 3 kartus per parą.

Negalima viršyti rekomenduojamos dozės.

Vaikų populiacija
[bookmark: _Hlk232158130]Xylometazoline STADA 1 mg/ml nosies purškalas (tirpalas) skirtas vartoti 12 metų ir vyresniems paaugliams, turi būti vartojamas taip, kaip nurodyta anksčiau.
[bookmark: _Hlk232158173]Xylometazoline STADA 1 mg/ml nosies purškalo (tirpalo) draudžiama vartoti jaunesniems kaip 12 metų vaikams. Kitokio stiprumo farmacinių formų vartojimas gali labiau tikti šiai populiacijai.

Gydymo trukmė
Xylometazoline STADA 1 mg/ml nosies purškalo (tirpalo) negalima vartoti ilgiau kaip 5 dienas.
Ilgalaikis ir perteklinis vartojimas gali sukelti reaktyviąją hiperemiją arba atoveiksmio gleivinės paburkimą (žr. 4.4 skyrių).
[bookmark: _Hlk232158212]Prieš pradedant vartoti vaistinio preparato pakartotinai reikia padaryti kelių dienų pertrauką.
Ilgalaikis vartojimas gali sukelti nosies gleivinės atrofiją. Todėl, jeigu yra lėtinių ligų, vaistinio preparato galima vartoti tik prižiūrint gydytojui.

Vartojimo metodas
Vaistinis preparatas yra skirtas vartoti į nosį.

Prieš pirmąjį vartojimą svarbu išpurkšti keletą kartų (5 kartus) į orą, kol bus išpurškiama tolygi dozė. Jei vaistinio preparato keletą dienų nevartojama, reikia bent vieną kartą pabandyti išpurkšti į orą, kad būtų išpurkšta tolygi dozė. 

[bookmark: _Hlk232158242]Vaistinio preparato reikia vartoti išsipūtus nosį.

Po pavartojimo reikia kruopščiai nuvalyti pompą sausa ir švaria popierine servetėle ir uždėti apsauginį dangtelį.
Dėl su higiena susijusių priežasčių ir siekiant išvengti infekcijų perdavimo, kiekvieną purškalo buteliuką turi naudoti tik vienas asmuo.

4.3	Kontraindikacijos

· Padidėjęs jautrumas ksilometazolino hidrochloridui arba bet kuriai 6.1 skyriuje nurodytai pagalbinei medžiagai.
· Atlikta transsfenoidalinė hipofizektomija arba kita operacija, kurios metu atveriamas kietasis smegenų dangalas.
· Sausasis nosies gleivinės uždegimas (lot. rhinitis sicca).
· Padidėjęs akispūdis, ypač pacientams, sergantiems uždaro kampo glaukoma.
· Vartojimas jaunesniems kaip 12 metų vaikams.

4.4	Specialūs įspėjimai ir atsargumo priemonės

Šio vaistinio preparato galima skirti tik atidžiai įvertinus jo vartojimo naudos ir rizikos santykį pacientams:
· gydomiems monoaminooksidazės (MAO) inhibitoriais, tricikliais arba tetracikliais antidepresantais arba kitais kraujospūdį didinti galinčiais vaistiniais preparatais;
· gydomiems α arba β adrenoblokatoriais;
· sergantiems sunkiomis širdies ir kraujagyslių sistemos ligomis (pvz., išemine širdies liga, hipertenzija);
· sergantiems feochromocitoma;
· sergantiems prostatos hiperplazija;
· sergantiems porfirija;
· sergantiems medžiagų apykaitos ligomis (pvz., hipertiroze, cukriniu diabetu).

Ksilometazolinu gydomiems pacientams, kuriems yra ilgo QT intervalo sindromas, gali būti padidėjusi sunkių skilvelinių aritmijų rizika.

[bookmark: _Hlk232158353]Dėl nosies gleivinės atrofijos rizikos pacientams, sergantiems lėtiniu nosies gleivinės uždegimu, šio vaistinio preparato vartoti leidžiama tik prižiūrint gydytojui.

Ilgalaikis gleivinės paburkimą mažinančių simpatomimetikų vartojimas ir perdozavimas gali sukelti reaktyviąją nosies gleivinės hiperemiją.
Šis atoveiksmis gali sukelti kvėpavimo takų obstrukciją ir paskatinti pacientą pakartotinai ar nuolat vartoti vaistinio preparato.
Galiausiai gali išsivystyti lėtinis nosies užgulimas (medikamentinis rinitas, lot. rhinitis medicamentosa) ir nosies gleivinės atrofija (ozena).
Lengvesniais atvejais pirmiausia reikia apsvarstyti simpatomimetikų vartojimo nutraukimą vienoje nosies landoje, o simptomams išnykus – ir kitoje nosies landoje, kad būtų išlaikytas bent dalinis kvėpavimas per nosį.

4.5	Sąveika su kitais vaistiniais preparatais ir kitokia sąveika

Dėl galimo ksilometazolino hipertenzinio poveikio šio vaistinio preparato negalima vartoti kartu su antihipertenziniais vaistiniais preparatais (pvz., metildopa). Taip pat gali pasireikšti kompleksinė sąveika su α ir β adrenoblokatoriais, sukelianti hipotenziją arba hipertenziją ir tachikardiją arba bradikardiją.

Ksilometazolino vartojimas kartu su MAO inhibitoriais (pvz., tranilciprominas), tricikliais arba tetracikliais antidepresantais arba kitais vaistiniais preparatais, galinčiais sukelti hipertenziją (pvz., doksapramu, ergotaminu, oksitocinu), gali padidinti kraujospūdį dėl šių vaistinių preparatų poveikio širdies ir kraujagyslių sistemai. Todėl šių vaistinių preparatų vartoti kartu nerekomenduojama.

4.6	Vaisingumas, nėštumo ir žindymo laikotarpis

[bookmark: _Hlk232158456]Nėštumas
Tinkamų tyrimų ir epidemiologinių duomenų apie vaistinio preparato poveikį vaisiui nėra. Todėl nėštumo metu ksilometazolino vartoti negalima.

Žindymas
Nežinoma, ar vaistinio preparato išsiskiria į gydytų moterų pieną, todėl jo neturi būti vartojama žindymo metu.

Vaisingumas
Ksilometazolino poveikis vaisingumui nežinomas.

4.7	Poveikis gebėjimui vairuoti ir valdyti mechanizmus

Vaistinio preparato vartojant pagal nurodymus, gebėjimo vairuoti ir valdyti mechanizmus pablogėjimas nėra tikėtinas.

4.8	Nepageidaujamas poveikis

Nepageidaujamo poveikio dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1 000 iki < 1/100), retas (nuo ≥ 1/10 000 iki < 1/1 000), labai retas (< 1/10 000) ir nežinomas (negali būti apskaičiuotas pagal turimus duomenis).

	MedDRA organų sistemų klasė
	Dažnis
	Nepageidaujamas poveikis

	Imuninės sistemos sutrikimai
	Nedažnas
	sisteminės alerginės reakcijos (angioneurozinė edema, bėrimas, niežėjimas)

	Psichikos sutrikimai
	Labai retas
	nervingumas, nemiga, mieguistumas/ apsnūdimas (daugiausia vaikams), haliucinacijos (daugiausia vaikams)

	Nervų sistemos sutrikimai
	Labai retas
	galvos skausmas, svaigulys, traukuliai (daugiausia vaikams)

	Akių sutrikimai
	Retas
	praeinantys regėjimo sutrikimai

	Širdies sutrikimai
	Retas
	širdies plakimai (perplakimai), tachikardija

	
	Labai retas
	aritmija

	Kraujagyslių sutrikimai
	Retas
	hipertenzija

	Kvėpavimo sistemos, krūtinės ląstos ir tarpuplaučio sutrikimai
	Dažnas
	dilgčiojimo ar deginimo pojūtis nosyje ir gerklėje; čiaudulys, nosies gleivinės sausumas

	
	Nedažnas
	padidėjęs nosies gleivinės pabrinkimas nutraukus gydymą, kraujavimas iš nosies

	
	Labai retas
	apnėja vaikams ir naujagimiams 

	Virškinimo trakto sutrikimai
	Retas
	pykinimas



[bookmark: _Hlk232158532]Reikia atkreipti dėmesį, kad ilgalaikis, dažnas arba didelių ksilometazolino dozių vartojimas sustiprina nosies deginimo pojūtį ar gleivinės sausumą, taip pat reaktyvaus užgulimo atsiradimą pasireiškiant medikamentiniam rinitui. Šis poveikis gali pasireikšti jau po 5 dienų vartojimo ir dėl tęstinio vaistinio preparato vartojimo gali sukelti negrįžtamą gleivinių pažeidimą su šašų atsiradimu (lot. rhinitis sicca).

Vaikų populiacija
Keli klinikiniai tyrimai parodė, kad ksilometazolino saugu vartoti vaikams. Klinikinių tyrimų ir atvejų pranešimų duomenys rodo, kad tikėtinas nepageidaujamų reakcijų dažnis, tipas ir sunkumas vaikams yra panašūs į suaugusiųjų. Dauguma nepageidaujamų reiškinių, apie kuriuos pranešta vaikams, pasireiškė perdozavus ksilometazolino. Atsirado nervingumas, nemiga, mieguistumas / apsnūdimas, haliucinacijos ir traukuliai.
Buvo pranešta apie nereguliaraus kvėpavimo atvejus mažiems vaikams ir naujagimiams.

Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas, pastebėtas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros ar farmacijos specialistai turi pranešti apie bet kokias įtariamas nepageidaujamas reakcijas, užpildę ir pateikę pranešimo formą Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais.

4.9	Perdozavimas

Perdozavimas gali pasireikšti pavartojus vaistinio preparato į nosį ir per burną.

[bookmark: _Hlk232158604]Perdozavimas vaikams gali sukelti sunkų centrinės nervų sistemos slopinimą. Klinikinė apsinuodijimo imidazolo dariniais išraiška gali būti klaidinanti, kadangi centrinės nervų sistemos ir širdies ir kraujagyslių bei kvėpavimo sistemos stimuliavimo ir slopinimo periodai gali keisti vienas kitą.

Perdozavimas dažniausiai sukelia (ypač vaikams) poveikį centrinei nervų sistemai: traukulius ir komą, bradikardiją, apnėją ir hipertenziją, po kurios gali pasireikšti hipotenzija.
Centrinės nervų sistemos stimuliavimas pasireiškia baime, susijaudinimu, haliucinacijomis ir traukuliais. Centrinės nervų sistemos slopinimo simptomai yra kūno temperatūros sumažėjimas, letargija, apsnūdimas ir koma. Kiti galimi simptomai yra miozė, midriazė, prakaitavimas, karščiavimas, blyškumas, cianozė, apnėja ir širdies plakimai (perplakimai). Kai vyrauja poveikis centrinei nervų sistemai, gali pasireikšti pykinimas, vėmimas, tachikardija, bradikardija, širdies aritmijos, širdies sustojimas, hipertenzija, į šoką panaši hipotenzija, plaučių edema, kvėpavimo sutrikimai ir apnėja.

[bookmark: _Hlk232158638]Būtina nedelsiant skirti vartoti aktyvintosios anglies (adsorbento) ir natrio sulfato (vidurius laisvinančiojo vaistinio preparato) arba nedelsiant plauti skrandį, jei suvartota labai didelė dozė, kadangi ksilometazolinas gali būti greitai absorbuojamas. Sunkaus perdozavimo atveju būtinas paciento gydymas ligoninėje intensyviosios terapijos skyriuje. Kraujospūdžiui mažinti, kaip priešnuodžio, galima skirti neselektyvaus poveikio alfa adrenerginių receptorių antagonistų, pvz., fentolamino.
Kraujagysles sutraukiančių vaistinių preparatų vartoti draudžiama. Pagal poreikį taikomos tokios priemonės kaip karščiavimo mažinimas, prieštraukulinis gydymas ir deguonies terapija.


5.	FARMAKOLOGINĖS SAVYBĖS

5.1	Farmakodinaminės savybės

Farmakoterapinė grupė – į nosį vartojami vaistiniai preparatai, dekongestantai ir kiti į nosį vartojami vaistiniai preparatai vietiniam vartojimui, gryni simpatomimetikai, ATC kodas – R01AA07.

Veikimo mechanizmas
Imidazolo darinys ksilometazolino hidrochloridas yra alfa adrenerginį poveikį sukeliantis simpatomimetikas.
Jis sutraukia kraujagysles ir todėl mažina gleivinės pabrinkimą, palengvina kvėpavimą ir pagerina gleivių sekreciją. Poveikis paprastai prasideda po 5–10 minučių ir trunka iki 10 valandų, palengvėja kvėpavimas per nosį, nes sumažėja nosies gleivinės pabrinkimas, ir pagerėja gleivių sekrecija.

5.2	Farmakokinetinės savybės

[bookmark: _Hlk232158675]Ksilometazolino poveikis prasideda po 5–10 minučių po pavartojimo ir trunka iki 10 valandų.
Kartais į nosį pavartoto vaistinio preparato gali būti absorbuojama tiek, kad pasireiškia sisteminis poveikis, pvz., poveikis centrinei nervų bei širdies ir kraujagyslių sistemoms.

Farmakokinetikos žmogaus organizme tyrimų duomenų nėra.

5.3	Ikiklinikinių saugumo tyrimų duomenys

[bookmark: _Hlk232158691]Įprastų farmakologinio saugumo ir genotoksiškumo ikiklinikinių tyrimų duomenys specifinio pavojaus žmogui nerodo.
Atitinkamų kartotinių dozių toksiškumo, galimo kancerogeniškumo, toksinio poveikio reprodukcijai ir vystymuisi tyrimų neatlikta.


6.	FARMACINĖ INFORMACIJA

6.1	Pagalbinių medžiagų sąrašas

Išgrynintas jūros vanduo
Kalio divandenilio fosfatas
Natrio hialuronatas
Išgrynintas vanduo

6.2	Nesuderinamumas

Duomenys nebūtini.

6.3	Tinkamumo laikas

3 metai.

Tinkamumo laikas po pirmojo atidarymo:
6 mėnesiai.

6.4	Specialios laikymo sąlygos

Šiam vaistiniam preparatui specialių laikymo sąlygų nereikia.

6.5	Talpyklės pobūdis ir jos turinys

Baltas didelio tankio polietileno (DTPE) buteliukas su DTPE/ polipropileno (PP)/ sidabro arba PP/ DTPE/ nerūdijančio plieno purškalo pompa ir apsauginiu dangteliu.

10 ml nosies purškalo (tirpalo) gamintojo pakuotėje.

6.6	Specialūs reikalavimai atliekoms tvarkyti 

Nesuvartotą vaistinį preparatą ar atliekas reikia tvarkyti laikantis vietinių reikalavimų.


7. REGISTRUOTOJAS

STADA Arzneimittel AG
Stadastrasse 2-18
61118 Bad Vilbel
Vokietija


8. REGISTRACIJOS PAŽYMĖJIMO NUMERIS (-IAI)

LT/1/26/6097/001


9. REGISTRAVIMO / PERREGISTRAVIMO DATA

Registravimo data 2026 m. liepos 17 d.


10. TEKSTO PERŽIŪROS DATA

2026 m. liepos 17 d.

Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.


























II PRIEDAS

REGISTRACIJOS SĄLYGOS

A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

B.	TIEKIMO IR VARTOJIMO SĄLYGOS AR APRIBOJIMAI


A. 
GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

Gamintojo (-ų), atsakingo (-ų) už serijų išleidimą, pavadinimas (-ai) ir adresas (-ai)

STADA Arzneimittel AG
Stadastrasse 2-18
61118 Bad Vilbel
Vokietija

arba

JADRAN GALENSKI LABORATORIJ d.d.
Svilno 20
51000 Rijeka
Kroatija

Su pakuote pateikiamame lapelyje nurodomas gamintojo, atsakingo už konkrečios serijos išleidimą, pavadinimas ir adresas.


B.	TIEKIMO IR VARTOJIMO SĄLYGOS AR APRIBOJIMAI 

Nereceptinis vaistinis preparatas.


























III PRIEDAS

ŽENKLINIMAS IR PAKUOTĖS LAPELIS
























A. ŽENKLINIMAS

INFORMACIJA ANT IŠORINĖS PAKUOTĖS 

DĖŽUTĖ – visas / sutrumpintas ES harmonizuotas ženklinimo tekstas


1.	VAISTINIO PREPARATO PAVADINIMAS

Xylometazoline STADA 1 mg/ml nosies purškalas (tirpalas)
xylometazolini hydrochloridum


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

1 ml tirpalo yra 1 mg ksilometazolino hidrochlorido.


3.	PAGALBINIŲ MEDŽIAGŲ SĄRAŠAS

Pagalbinės medžiagos: išgrynintas jūros vanduo, kalio divandenilio fosfatas, natrio hialuronatas, išgrynintas vanduo.


4.	FARMACINĖ FORMA IR KIEKIS PAKUOTĖJE

nosies purškalas (tirpalas)
10 ml


5.	VARTOJIMO METODAS IR BŪDAS (-AI)

Prieš vartojimą perskaitykite pakuotės lapelį.
Vartoti į nosį.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)


8.	TINKAMUMO LAIKAS

EXP {mm/MMMM}
Tinkamumo laikas po pirmojo buteliuko atidarymo yra 6 mėnesiai.


9.	SPECIALIOS LAIKYMO SĄLYGOS


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11.	REGISTRUOTOJO PAVADINIMAS IR ADRESAS

STADA Arzneimittel AG
Stadastrasse 2-18
61118 Bad Vilbel
Vokietija


12.	REGISTRACIJOS PAŽYMĖJIMO NUMERIS (-IAI)

LT/1/26/6097/001


13.	SERIJOS NUMERIS

Lot {numeris}


14.	PARDAVIMO (IŠDAVIMO) TVARKA

Nereceptinis vaistas.


15.	VARTOJIMO INSTRUKCIJA

Xylometazoline STADA vartojamas simptominiam nosies gleivinės paburkimo mažinimui sergant rinitu ar sinusitu suaugusiesiems ir vyresniems kaip 12 metų paaugliams.

Mažina nosies užgulimą.
[bookmark: _Hlk230953349]Rekomenduojama dozė – 1 įpurškimas į kiekvieną nosies šnervę ne dažniau kaip 3 kartus per parą.
Prieš vartojimą perskaitykite pakuotės lapelį.


16.	INFORMACIJA BRAILIO RAŠTU

xylometazoline stada 1 mg/ml


17.	UNIKALUS IDENTIFIKATORIUS – 2D BRŪKŠNINIS KODAS

Duomenys nebūtini.


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

Duomenys nebūtini.



MINIMALI INFORMACIJA ANT MAŽŲ VIDINIŲ PAKUOČIŲ

ETIKETĖ  – visas / sutrumpintas ES harmonizuotas ženklinimo tekstas


1.	VAISTINIO PREPARATO PAVADINIMAS IR VARTOJIMO BŪDAS (-AI)

Xylometazoline STADA 1 mg/ml nosies purškalas (tirpalas)
xylometazolini hydrochloridum


2.	VARTOJIMO METODAS

Vartoti į nosį.


3.	TINKAMUMO LAIKAS

EXP {mm/MMMM}
Tinkamumo laikas po pirmojo buteliuko atidarymo yra 6 mėnesiai.


4.	SERIJOS NUMERIS 

Lot {numeris}


5.	KIEKIS (MASĖ, TŪRIS ARBA VIENETAI)

10 ml


6.	KITA


























B. PAKUOTĖS LAPELIS
[bookmark: _Toc129243138][bookmark: _Toc129243263]
Pakuotės lapelis: informacija vartotojui

Xylometazoline STADA 1 mg/ml nosies purškalas (tirpalas)
ksilometazolino hidrochloridas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti.
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu per 5 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1. Kas yra Xylometazoline STADA 1 mg/ml nosies purškalas (tirpalas) ir kam jis vartojamas
1. Kas žinotina prieš vartojant Xylometazoline STADA 1 mg/ml nosies purškalą (tirpalą)
1. Kaip vartoti Xylometazoline STADA 1 mg/ml nosies purškalą (tirpalą)
1. Galimas šalutinis poveikis
1. Kaip laikyti Xylometazoline STADA 1 mg/ml nosies purškalą (tirpalą)
1. Pakuotės turinys ir kita informacija


[bookmark: _Toc129243139][bookmark: _Toc129243264]1.	Kas yra Xylometazoline STADA 1 mg/ml nosies purškalas (tirpalas) ir kam jis vartojamas

Xylometazoline STADA priklauso vaistų, skirtų nosies ligoms gydyti (simpatomimetikų) grupei. Jo sudėtyje yra ksilometazolino hidrochlorido, kuris nosyje padeda sutraukti kapiliarus ir taip sumažina nosies gleivinės pabrinkimą bei palengvina kvėpavimą.

Xylometazoline STADA vartojamas:
•	nosies gleivinės pabrinkimui, kurį sukelia nosies gleivinės uždegimas (rinitas) ar sinusų gleivinės uždegimas (sinusitas), lengvinti.

Xylometazoline STADA 1 mg/ml nosies purškalas (tirpalas) yra skirtas vartoti suaugusiesiems ir 12 metų bei vyresniems paaugliams.

Jeigu per 5 dienas Jūsų savijauta nepagerėjo arba net pablogėjo, kreipkitės į gydytoją.


[bookmark: _Toc129243140][bookmark: _Toc129243265]2.	Kas žinotina prieš vartojant Xylometazoline STADA 1 mg/ml nosies purškalą (tirpalą)

Xylometazoline STADA 1 mg/ml nosies purškalo (tirpalo) vartoti DRAUDŽIAMA:
· jeigu yra alergija ksilometazolinui arba bet kuriai pagalbinei šio vaisto medžiagai (jos išvardytos 6 skyriuje);
· jeigu yra sausasis nosies gleivinės uždegimas (lot. rhinitis sicca);
· jeigu neseniai buvo atlikta neurochirurginė operacija (transsfenoidalinė posmegeninės liaukos operacija arba bet kuri kita neurochirurginė operacija, kurios metu buvo atidengti smegenų dangalai);
· jeigu yra padidėjęs akispūdis, ypač uždaro kampo glaukoma sergantiems pacientams;
· jaunesniems kaip 12 metų vaikams.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Xylometazoline STADA 1 mg/ml nosies purškalo (tirpalo):
· jeigu esate gydomi monoaminooksidazės (MAO) inhibitoriais (pavyzdžiui, tranilciprominu ir moklobemidu, kurių vartojama depresijai gydyti) arba MAO inhibitorių vartojote per pastarąsias 2 savaites, arba jeigu esate gydomi tricikliais ar tetracikliais antidepresantais ar kitais vaistais, kurie gali padidinti kraujospūdį;
· [bookmark: _Hlk232159101]jeigu vartojate beta adrenoblokatorių ar alfa adrenoblokatorių grupės vaistų (dažniausiai jų vartojama kraujospūdžiui mažinti arba gerybiniam prostatos padidėjimui gydyti);
· jeigu sergate sunkia širdies ir kraujagyslių liga (pavyzdžiui, išemine širdies liga, turite padidėjusį kraujospūdį);
· jeigu sergate širdies liga (pavyzdžiui, yra ilgo QT sindromas);
· jeigu yra antinksčių navikas (feochromocitoma);
· jeigu yra padidėjusi prostata;
· jeigu sergate porfirija (medžiagų apykaitos sutrikimu, paveikiančiu odą ir (arba) centrinę nervų sistemą);
· jeigu yra medžiagų apykaitos sutrikimų (pavyzdžiui, padidėjęs skydliaukės funkcijos aktyvumas, cukrinis diabetas).

Ilgalaikis Xylometazoline STADA vartojimas gali sukelti lėtinį nosies gleivinės pabrinkimą ir galiausiai nosies gleivinės atrofiją (suplonėjimą). Siekiant to išvengti, gydymas turi būti kuo trumpesnis.
Reikia vengti ilgalaikio vartojimo ir perdozavimo, ypač vaikams. Dėl gydymo trukmės vaikams pasitarkite su gydytoju.

Vaikams
Xylometazoline STADA 1 mg/ml nosies purškalo (tirpalo) draudžiama vartoti jaunesniems kaip 12 metų vaikams.

Kiti vaistai ir Xylometazoline STADA 1 mg/ml nosies purškalas (tirpalas)
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Vartojant Xylometazoline STADA nosies purškalo kartu su monoaminooksidazės inhibitoriais (MAO inhibitoriais, pavyzdžiui, tranilciprominu, moklobemidu) arba 2 savaičių laikotarpiu po MAO inhibitorių pavartojimo, taip pat vartojant kartu su tricikliais ar tetracikliais antidepresantais ar kitais vaistais, kurie gali padidinti kraujospūdį (pavyzdžiui, doksapramu, ergotaminu, oksitocinu), dėl šių vaistų poveikio širdžiai ir kraujagyslėms gali padidėti kraujospūdis. Todėl reikia vengti kartu vartoti šių vaistų.

[bookmark: _Hlk232159167]Šio vaisto negalima vartoti kartu su kraujospūdį mažinančiais vaistais (pavyzdžiui, metildopa) dėl ksilometazolino kraujagysles siaurinančio poveikio (t. y. kraujospūdį didinančio poveikio). Be to, gali pasireikšti sudėtingų sąveikų su alfa ir beta adrenoblokatoriais ir dėl to kraujospūdis gali tapti mažas arba padidėjęs bei širdis gali pradėti plakti dažnai (tachikardija) arba retai (bradikardija).

Nėštumas, žindymo laikotarpis ir vaisingumas 
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju arba vaistininku.

[bookmark: _Hlk232159208]Nėra pakankamai duomenų apie ksilometazolino hidrochlorido (veikliosios medžiagos) vartojimą nėščioms moterims. Dėl to Xylometazoline STADA 1 mg/ml nosies purškalo (tirpalo) nėščioms moterims vartoti negalima.

Šio vaisto negalima vartoti žindymo laikotarpiu, nes nežinoma, ar ksilometazolino hidrochlorido išsiskiria į žindančių moterų pieną.

Vairavimas ir mechanizmų valdymas
Jeigu vaistas vartojamas pagal nurodymus, gebėjimo vairuoti ir valdyti mechanizmus pablogėjimas nėra tikėtinas.


[bookmark: _Toc129243141][bookmark: _Toc129243266]3.	Kaip vartoti Xylometazoline STADA 1 mg/ml nosies purškalą (tirpalą)

Visada vartokite šį vaistą tiksliai, kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Dozavimas
Suaugusiesiems ir vyresniems kaip 12 metų paaugliams
1 įpurškimas Xylometazoline STADA 1 mg/ml nosies purškalo (tirpalo) į kiekvieną nosies landą ne daugiau kaip 3 kartus per parą.
Negalima vartoti didesnių nei rekomenduojamų dozių.

Vartojimas vaikams
[bookmark: _Hlk232159321]Xylometazoline STADA 1 mg/ml nosies purškalo (tirpalo) draudžiama vartoti jaunesniems kaip 12 metų vaikams.
[bookmark: _Hlk232159348]2–12 metų vaikai turėtų vartoti Xylometazoline STADA 0,5 mg/ml nosies purškalo (tirpalo).

Vartojimo metodas
	Prieš vartodami šio vaisto, išsipūskite nosį. 

Nuimkite apsauginį dangtelį, kaip parodyta 1 paveikslėlyje.
	1 paveikslėlis
[image: ]

	Laikykite buteliuką tarp rodomojo ir vidurinio pirštų, o dugną prilaikykite nykščiu, kaip parodyta 2 paveikslėlyje. Norėdami purkšti, paspauskite pompą žemyn.

Prieš pirmąjį vartojimą reikia keletą kartų (5 kartus) išpurkšti į orą, kad būtų išpurškiama tolygi dozė.
Jeigu vaistas nevartojamas keletą dienų, reikia atlikti bent vieną bandomąjį išpurškimą į orą, kad būtų išpurškiama tolygi dozė.
	2 paveikslėlis
[image: ]

	Įkiškite purškalo pompos viršutinę dalį į nosies landą, kaip parodyta 3 paveikslėlyje (nepurkškite po nosies landa). Vieną kartą paspauskite pompą ir tuo pačiu metu įkvėpkite per nosį, o kitos rankos rodomuoju pirštu švelniai užspauskite kitą nosies landą. Atleiskite pompą ir ištraukite ją iš nosies landos. Pakartokite šią procedūrą kitoje nosies landoje.

Po vartojimo atsargiai nuvalykite purškalo pompos viršutinę dalį sausa ir švaria popierine servetėle bei uždėkite apsauginį dangtelį.
	3 paveikslėlis
[image: ]



Dėl su higiena susijusių priežasčių ir siekiant išvengti infekcijų perdavimo, kiekvieną purškalo buteliuką turi naudoti tik vienas asmuo.

Gydymo trukmė
Xylometazoline STADA 1 mg/ml nosies purškalo (tirpalo) negalima vartoti ilgiau nei 5 dienas, nebent gydytojas nurodė kitaip. Vartojimą galima tęsti po kelių dienų pertraukos.

Esant lėtiniam peršalimui, Xylometazoline STADA 1 mg/ml nosies purškalo (tirpalo) reikia vartoti prižiūrint medicinos specialistui, kad būtų išvengta nosies gleivinės suplonėjimo (atrofijos)ir pakartotino nosies užsikimšimo (atoveiksmės hiperemijos).

Ką daryti pavartojus per didelę Xylometazoline STADA 1 mg/ml nosies purškalo (tirpalo) dozę
Jeigu pavartojote per didelę šio vaisto dozę, nedelsdami kreipkitės į gydytoją, kuris pradės reikiamą gydymą. 

Gali pasireikšti šie perdozavimo simptomai:
· akių vyzdžių išsiplėtimas arba susiaurėjimas;
· pykinimas ir vėmimas;
· blyškumas, odos ir lūpų pamėlynavimas;
· padidėjusi kūno temperatūra, prakaitavimas arba kūno temperatūros sumažėjimas;
· širdies ir kraujagyslių sistemos sutrikimai, pavyzdžiui, širdies ritmo sutrikimai, tokie kaip per retas, per dažnas arba neritmiškas širdies plakimas, kraujospūdžio padidėjimas arba sumažėjimas, kraujotakos kolapsas (staigus kraujagyslių tonuso ir kraujospūdžio sumažėjimas), širdies sustojimas;
· kvėpavimo sistemos sutrikimai (plaučių edema, kvėpavimo sustojimas (apnėja));
· letargija, apsnūdimas ir koma;
· nerimas, susijaudinimas, haliucinacijos, raumenų spazmai ir traukuliai (konvulsijos).

Ypač vaikams perdozavimas dažnai gali sukelti traukulius ir komą, širdies plakimo suretėjimą, kvėpavimo sustojimą (apnėją) bei kraujospūdžio padidėjimą, po kurio gali pasireikšti kraujospūdžio sumažėjimas.

Pamiršus pavartoti Xylometazoline STADA 1 mg/ml nosies purškalo (tirpalo)
Negalima vartoti dvigubos dozės norint kompensuoti praleistą dozę; tęskite vaisto vartojimą taip, kaip nurodyta.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


[bookmark: _Toc129243142][bookmark: _Toc129243267]4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nedelsdami nutraukite Xylometazoline STADA 1 mg/ml nosies purškalo (tirpalo) vartojimą ir kreipkitės medicininės pagalbos, jeigu pasireiškia bet kuris toliau paminėtas poveikis (tai gali būti alerginės reakcijos požymiai):
· pasunkėjęs kvėpavimas ar rijimas, veido, lūpų, liežuvio ar gerklės pabrinkimas;
· stiprus odos niežėjimas su raudonu bėrimu ar iškilusiais gumbeliais.

Pranešta apie toliau išvardytus šalutinius poveikius:

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· laikini ir lengvi dirginimo simptomai, tokie kaip nosies gleivinės ir (arba) gerklės perštėjimas ar sausumas;
· čiaudėjimas.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· alerginės reakcijos (bėrimas, niežėjimas, odos ir gleivinės pabrinkimas);
· nosies užsikimšimo pojūtis (pasibaigus vaisto poveikiui);
· kraujavimas iš nosies.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· širdies plakimo jausmas (perplakimai);
· padažnėjęs širdies plakimas;
· padidėjęs kraujospūdis;
· laikinas regėjimo sutrikimas;
· pykinimas.

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· nervingumas, neramumas;
· pasunkėjęs užmigimas, nemiga;
· galvos skausmas;
· svaigulys;
· mieguistumas/ apsnūdimas (dažniausiai vaikams);
· haliucinacijos arba traukuliai (dažniausiai vaikams);
· neritmiškas širdies plakimas;
· kvėpavimo sustojimas (apnėja) mažiems vaikams arba naujagimiams.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


[bookmark: _Toc129243143][bookmark: _Toc129243268]5.	Kaip laikyti Xylometazoline STADA 1 mg/ml nosies purškalą (tirpalą)

Šį vaistą laikykite vaikams nepastebimoje ir nepasiekiamoje vietoje.
Ant pakuotės po „EXP“ nurodytam tinkamumo laikui pasibaigus, šio vaisto vartoti negalima.
Šiam vaistui specialių laikymo sąlygų nereikia.
Tinkamumo laikas po pirmojo buteliuko atidarymo yra 6 mėnesiai.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


[bookmark: _Toc129243144][bookmark: _Toc129243269]6.	Pakuotės turinys ir kita informacija

Xylometazoline STADA 1 mg/ml nosies purškalo (tirpalo) sudėtis
1 ml tirpalo yra 1 mg ksilometazolino hidrochlorido.
Viename išpurškime (140 µl) yra 0,140 mg ksilometazolino hidrochlorido.
Pagalbinės medžiagos yra išgrynintas jūros vanduo, kalio divandenilio fosfatas, natrio hialuronatas, išgrynintas vanduo.

Xylometazoline STADA 1 mg/ml nosies purškalo (tirpalo) išvaizda ir kiekis pakuotėje
Skaidrus, bespalvis tirpalas.
Xylometazoline STADA 1 mg/ml nosies purškalas (tirpalas) tiekiamas 10 ml baltuose DTPE buteliukuose su purškalo pompa ir apsauginiu dangteliu dėžutėje.

Registruotojas ir gamintojas

Registruotojas
STADA Arzneimittel AG
Stadastrasse 2-18
61118 Bad Vilbel
Vokietija

Gamintojas
STADA Arzneimittel AG
Stadastrasse 2-18
61118 Bad Vilbel
Vokietija

arba

JADRAN GALENSKI LABORATORIJ d.d.
Svilno 20
51000 Rijeka
Kroatija

Jeigu apie šį vaistą norite sužinoti daugiau, kreipkitės į vietinį registruotojo atstovą:

UAB „STADA Baltics“
A. Goštauto g. 40A 
LT-03163 Vilnius, Lietuva
Tel.: +370 5 260 3926
El. paštas: stada.baltics@stada.com

Šis vaistas Europos ekonominės erdvės valstybėse narėse registruotas tokiais pavadinimais:

Latvija: Xylometazoline JNX
Lietuva: Xylometazoline STADA


Šis pakuotės lapelis paskutinį kartą peržiūrėtas 2026-09-30.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

